               EUROPSKA KOMISIJA
            Bruxelles, 5.6.2020.
            COM(2020) 225 final
            2020/0112(APP)
            Prijedlog
            UREDBE VIJEĆA
            o izmjeni Uredbe (EZ) br. 168/2007 o osnivanju Agencije Europske unije za temeljna prava

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  U skladu s člankom 2. Uredbe Vijeća (EZ) br. 168/2007 o osnivanju Agencije Europske unije za temeljna prava
                     1
                   (dalje u tekstu „Uredba o osnivanju”), cilj Agencije „pružiti je relevantnim institucijama, tijelima, uredima i agencijama Zajednice i njezinim državama članicama pomoć i stručno znanje o temeljnim pravima pri provedbi prava Zajednice te podršku u poduzimanju mjera ili oblikovanju djelovanja unutar svojih nadležnosti da bi se u potpunosti poštovala temeljna prava”.

                  Svakih pet godina Agencija Europske unije za temeljna prava (dalje u tekstu „Agencija”) naručuje neovisnu vanjsku evaluaciju svojih postignuća (u skladu s člankom 30. stavcima 3. i 4. Uredbe o osnivanju). Prva vanjska evaluacija Agencije provedena je 2012.
                     2
                   i nije dovela ni do kakve izmjene Uredbe o osnivanju. Druga vanjska evaluacija
                     3
                   provedena je 2017. Službe Komisije analizirale su preporuke koje su Komisiji uputili vanjski evaluator i Upravni odbor Agencije (Radni dokument službi od 26. srpnja 2019.
                     4
                  ).

                  S obzirom na zaključke vanjske evaluacije i analize službi Komisije, cilj je ovoga prijedloga uvesti određene ciljane tehničke izmjene u Uredbu o osnivanju Agencije.

                  Predložene izmjene imaju dvije svrhe:

               –uskladiti određene odredbe Uredbe o osnivanju Agencije sa Zajedničkim pristupom priloženim Zajedničkoj izjavi Europskog parlamenta, Vijeća EU-a i Europske komisije o decentraliziranim agencijama od 19. srpnja 2012. (dalje u tekstu „Zajednički pristup”)
                  5
                radi poboljšanja učinkovitosti, relevantnosti i vođenja Agencije,

               –pojasniti da od stupanja na snagu Ugovora iz Lisabona područje primjene djelatnosti Agencije obuhvaća nadležnosti Unije i samim time uključuje tematska područja policijske i pravosudne suradnje u kaznenim stvarima.

               Iako je to izravna pravna posljedica stupanja na snagu Ugovora iz Lisabona, čime je Zajednicu zamijenila Unija, korisno je to utvrditi u Uredbi o osnivanju kako bi u potpunosti odražavala relevantnost Agencije u pružanju pomoći institucijama, tijelima, uredima i agencijama Unije te državama članicama u pogledu pitanja povezanih s temeljnim pravima.

                  Ovaj prijedlog nije inicijativa u okviru Programa za prikladnost i učinkovitost propisa (REFIT).

               •Dosljednost s postojećim odredbama politike u određenom području

                  Agencija je osnovana na temelju Uredbe Vijeća (EZ) br. 168/2007. Cilj Agencije „pružiti je relevantnim institucijama, tijelima, uredima i agencijama Zajednice i njezinim državama članicama pomoć i stručno znanje o temeljnim pravima pri provedbi prava Zajednice te podršku u poduzimanju mjera ili oblikovanju djelovanja unutar svojih nadležnosti da bi se u potpunosti poštovala temeljna prava” (članak 2. Uredbe o osnivanju).

                  U skladu s prijedlogom mandat Agencije ostaje nepromijenjen. Međutim, trinaest godina nakon donošenja Uredbe o osnivanju određene izmjene smatraju se opravdanima kako bi se uskladila sa zahtjevima zajedničkog pristupa, s ciljem poboljšanja vođenja, učinkovitosti i rada Agencije, i kako bi se pojasnilo da od stupanja na snagu Ugovora iz Lisabona u prosincu 2009. pravo Unije predstavlja djelokrug Agencije.

               •Dosljednost u odnosu na druge politike Unije

                  Kako je utvrđeno u Povelji Europske unije o temeljnim pravima („Povelja EU-a o temeljnim pravima”), sve politike Unije moraju poštovati temeljna prava. Predložene izmjene Uredbe o osnivanju Agencije poboljšat će kvalitetu drugih politika Unije s obzirom na to da se Agenciji omogućuje da institucijama i tijelima EU-a učinkovitije pruža stručno znanje i pomoć u području temeljnih prava.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova predložene Uredbe članak 352. Ugovora o funkcioniranju Europske unije (UFEU). Opći je cilj Europske unije osigurati da njezino djelovanje u cijelosti poštuje temeljna prava, kako je utvrđeno u Povelji EU-a o temeljnim pravima. Poboljšanje učinkovitosti, relevantnosti i vođenja koje će predložene tehničke izmjene donijeti Agenciji potaknut će ostvarenje tog cilja, a da pritom za to ne postoje posebne ovlasti predviđene Ugovorom.

               •Supsidijarnost

                  Ovim se prijedlogom razmatraju određeni aspekti u pogledu unutarnjeg funkcioniranja Agencije i načina na koji djeluje unutar institucijskog okvira EU-a. Stoga ciljeve prijedloga nije moguće ostvariti mjerama na nacionalnoj razini.

               •Proporcionalnost

                  Načelo proporcionalnosti u potpunosti se poštuje jer se predložene izmjene odnose na one dijelove Uredbe o osnivanju u kojima su potrebna objašnjenja ili izmjene radi poboljšanja učinkovitosti, relevantnosti i vođenja Agencije.

               •Odabir instrumenta

                  Uredba Vijeća jedini je prikladan instrument za izmjenu postojeće Uredbe Vijeća (EZ) br. 168/2007.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINAKA

               •Ex post evaluacije

                  U zaključku prethodno navedene druge vanjske evaluacije Agencije utvrđeno je da bi Agencija trebala nastaviti s dosadašnjim radom i da je njezin trenutačni mandat relevantan i usklađen s potrebama dionikâ. Vanjski evaluator izvijestio je da velika većina dionikâ ističe njezinu dodanu vrijednost EU-a te smatra da je kvaliteta rezultatâ Agencije neosporna i da su njezina učinkovitost i utjecaj na razini EU-a vidljivi. Međutim, vanjski evaluator zaključio je da su određene ciljane tehničke izmjene Uredbe o osnivanju opravdane radi poboljšanja vođenja, učinkovitosti i rada Agencije: i. prvo, potrebno je pojasniti da Agencija od stupanja na snagu Ugovora iz Lisabona u prosincu 2009. djeluje unutar nadležnosti Unije; ii. drugo, potrebno je uskladiti Uredbu o osnivanju Agencije sa Zajedničkim pristupom o decentraliziranim institucijama radi povećanja učinkovitosti i unapređenja vođenja.

               •Savjetovanja s dionicima

                  Druga vanjska evaluacija Agencije temeljila se na opsežnom savjetovanju s dionicima, uključujući nadležna tijela država članica, institucije EU-a i međunarodne institucije, organizacije civilnog društva, akademsku zajednicu i međunarodne organizacije.

               •Prikupljanje i primjena stručnih znanja

                  Inicijativa proizlazi iz vanjske procjene Agencije iz 2017. i radnog dokumenta službi Komisije u kojem se analiziraju preporuke koje su Komisiji uputili vanjski evaluator i Upravni odbor Agencije (SWD(2019) 313). Radni dokument službi temeljio se i na savjetovanjima s dionicima Agencije i na iskustvima predstavnika Komisije u Upravnom odboru Agencije.

               •Procjena učinka

                  Predložene izmjene Uredbe o osnivanju Agencije tehničke su naravi. Neće ni na koji način utjecati na građane, poduzeća, države članice ni proračune javnih tijela. Utjecaj inicijative bit će ograničen na samu Agenciju. Stoga nije bilo potrebno napraviti procjenu učinka.

               •Primjerenost propisa i pojednostavnjenje

                  Nije primjenjivo. Prijedlog nije povezan s REFIT-om.

               •Temeljna prava

                  Agencija pruža podatke i stručno znanje o stanju temeljnih prava u državama članicama. Obavješćuje o radu institucija EU-a i država članica u području temeljnih prava. Poboljšanjem njezina vođenja, učinkovitosti i rada prijedlog omogućuje Agenciji da bolje provodi svoju statutarnu misiju.

               4.UTJECAJ NA PRORAČUN

               Prijedlog ne utječe na proračun jer se Agenciji neće dodjeljivati dodatne zadaće, a njezin će mandat ostati nepromijenjen.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  U skladu sa Zajedničkim pristupom o decentraliziranim agencijama prijedlog obuhvaća odredbu o evaluaciji Agencije koju provodi Komisija.

               •Dokumenti s obrazloženjima (za direktive)

                  Nije primjenjivo.

               •Detaljno obrazloženje posebnih odredbi prijedloga

                  Prijedlog sadržava dva članka. Prvi članak utvrđuje predložene izmjene Uredbe o osnivanju Agencije, dok se drugi članak odnosi na stupanje na snagu prijedloga o izmjeni Uredbe.

                  Izmjena članka 3. (Područje primjene) samo odražava posljedicu stupanja na snagu Ugovora iz Lisabona u pogledu područja primjene djelatnosti Agencije, koje se umjesto „pravo Zajednice” sada naziva „pravo Unije”, te samim time obuhvaća područje policijske i pravosudne suradnje u kaznenim stvarima (bivši takozvani „treći stup” Europske unije).

                  Cilj je drugih predloženih izmjena usklađivanje Uredbe o osnivanju sa Zajedničkim pristupom i Okvirnom financijskom uredbom radi poboljšanja učinkovitosti, relevantnosti i vođenja Agencije.

                  Sve su izmjene stoga tehničke naravi i ne mijenjaju mandat Agenciji niti joj dodjeljuju dodatne nadležnosti.

                  U člancima 4., 5., 8., 9., 10., 12. i 15. upućivanja na „Godišnji program rada” u Uredbi o osnivanju više ne odgovaraju stvarnosti te ih je stoga potrebno zamijeniti upućivanjima na „višegodišnji programski dokument” (to jest, programski dokument koji sadržava višegodišnje i godišnje komponente), koji Agencija sastavlja svake godine u skladu s Okvirnom financijskom uredbom. Osim te administrativne izmjene, u tablici u nastavku sadržan je pregled predloženih izmjena Uredbe o osnivanju.

                        Članak

                        Predmet

                        Promjene

                        1.

                        Predmet

                        Bez promjena

                        2.

                        Cilj

                        Bez promjena

                        3.

                        Područje primjene

                        Riječ „Zajednica” zamjenjuje se riječju „Unija”.

                        4.

                        Zadaće

                        Bez promjena

                        5.

                        Područje djelovanja

                        Brišu se odredbe članka koje se odnose na višegodišnji okvir.

                        5.a

                        Višegodišnji program rada

                        U ovom su novom članku sabrane odredbe koje su prethodno bile raspršene u različitim člancima.

                        6.

                        Metode rada

                        Bez promjena

                        7.

                        Veze s relevantnim tijelima, uredima i agencijama Zajednice

                        Bez promjena

                        8.

                        Suradnja s organizacijama država članica i na međunarodnoj razini

                        Bez promjena

                        9.

                        Suradnja s Vijećem Europe

                        Bez promjena

                        10.

                        Suradnja s civilnim društvom; Platforma za temeljna prava

                        Bez promjena

                        11.

                        Tijela Agencije

                        Bez promjena

                        12.

                        Upravni odbor

                        Predložene izmjene odnose se na:

                        -dodatne administrativne vještine i vještine upravljanja proračunom koje se očekuju od njegovih članova,

                        -mogućnost ponovnog imenovanja bivših članova ili zamjenika članova na mandate koji nisu uzastopni,

                        -zamjenu člana prije isteka njegova mandata, u kojem slučaju zamjenski član dovršava petogodišnji mandat svojeg prethodnika,

                        -specifikaciju da je potrebna dvotrećinska većina za izbor predsjednika i potpredsjednika Upravnog odbora i da se druga dva člana Izvršnog odbora biraju većinom članova Upravnog odbora (u oba slučaja član kojeg imenuje Vijeće Europe nema pravo glasa),

                        -odredbu da Upravni odbor: ima ovlasti tijela za imenovanje, koje se odlukom delegiraju ravnatelju, koji je ovlašten dalje prenijeti te ovlasti te da Odbor može suspendirati takvo delegiranje u slučaju izvanrednih okolnosti; donosi sigurnosnu strategiju (uključujući pravila o rukovanju klasificiranim informacijama EU-a); donosi pravila o postupanju u slučaju sukoba interesa i njihova sprečavanja; donosi komunikacijsku strategiju,

                        -odredbu prema kojoj većinu potrebnu za donošenje odluka o običnim pitanjima predstavljaju članovi Upravnog odbora,

                        -odredbu prema kojoj se izvanredni sastanak Upravnog odbora može sazvati i na zahtjev Komisije.

                        13.

                        Izvršni odbor

                        Izmjenama se:

                        -pojašnjava da zadaća Izvršnog odbora nadgledanja pripremnih radnji potrebnih Upravnom odboru za donošenje odluka podrazumijeva razmatranje proračuna i ljudskih resursa,

                        -dodjeljuju zadaće donošenja strategije za borbu protiv prijevara koju izrađuje ravnatelj, osigurava odgovarajuće postupanje na temelju revizije i istraga Europskog ureda za borbu protiv prijevara (OLAF) i Ureda europskog javnog tužitelja (EPPO); pomaže ravnatelju pri provedbi odluka Upravnog odbora,

                        -omogućuje da, prema potrebi, Izvršni odbor može zbog hitnosti donositi određene privremene odluke u ime Upravnog odbora,

                        -navodi da se Odbor može sazvati na zahtjev jednog od članova,

                        -pojašnjava da se odluke donose većinom prisutnih članova i da predstavnik Vijeća Europe može glasati o točkama koje se odnose na odluke u kojima ima pravo glasa u Upravnom odboru sukladno članku 12. stavku 8.

                        14.

                        Znanstveni odbor

                        Izmjenom se omogućuje Upravnom odboru da člana kojeg treba zamijeniti prije kraja mandata Znanstvenog odbora zamijeni osobom s rezervnog popisa.

                        15.

                        Ravnatelj

                        Predloženim se izmjenama predviđa:

                        -da se mandat ravnatelja može produljiti za pet godina (umjesto tri) i da bi se postupak trebao pokrenuti tijekom dvanaest mjeseci (umjesto devet) prije kraja njegova mandata,

                        -da je ravnatelj odgovoran za provedbu odluka koje donese Upravni odbor te pripremu akcijskog plana kojim bi se slijedili zaključci retrospektivnih evaluacija, pripremu strategije za borbu protiv prijevare i akcijskog plana kojim bi se slijedili zaključci revizorskih izvješća i istraga OLAF-a,

                        -da je za razrješenje ravnatelja Agencije u slučaju povrede dužnosti, nezadovoljavajuće ocjene njegova rada ili učestalih ili ozbiljnih nepravilnosti potrebna dvotrećinska većina članova Upravnog odbora.

                        16.

                        Neovisnost i javni interes

                        Bez promjena

                        17.

                        Transparentnost i pristup dokumentima

                        Bez promjena

                        18.

                        Zaštita podataka

                        Bez promjena

                        19.

                        Preispitivanje ombudsmana

                        Bez promjena

                        20.

                        Priprema proračuna

                        Bez promjena

                        21.

                        Izvršenje proračuna

                        Bez promjena

                        22.

                        Borba protiv prijevare

                        Bez promjena

                        23.

                        Pravna osobnost i lokacija

                        Bez promjena

                        24.

                        Osoblje

                        Briše se stavak kojim se propisuje da Agencija izvršava „ovlasti tijela za imenovanje” (zamjenjuje se odredbom kojom se predviđa da takve ovlasti izvršava Upravni odbor koji ih odlukom delegira ravnatelju).

                        25.

                        Pitanje jezika

                        Bez promjena

                        26.

                        Povlastice i imuniteti

                        Bez promjena

                        27.

                        Nadležnost Suda

                        Bez promjena

                        28.

                        Sudjelovanje i područje primjene koji se odnose na države kandidatkinje i države s kojima je sklopljen Sporazum o stabilizaciji i pridruživanju

                        Bez promjena

                        29.

                        Prijelazne odredbe

                        Bez promjena

                        30.

                        Evaluacije

                        Izmjene kojima se utvrđuje da evaluaciju Agencije naručuje Komisija, svakih pet godina počevši od stupanja ove izmjene Uredbe na snagu te da se pri svakoj drugoj evaluaciji ocjenjuju rezultati koje je Agencija ostvarila u pogledu svojih ciljeva, ovlasti i zadaća, uključujući i procjenu toga smatra li se nastavak postojanja Agencije i dalje opravdanim u pogledu tih ciljeva, ovlasti i zadaća.

                        31.

                        Preispitivanje

                        Briše se (kao posljedica izmjena članka 30.)

                        32.

                        Početak djelovanja Agencije

                        Bez promjena

                        33.

                        Opoziv

                        Bez promjena

                        34.

                        Stupanje na snagu i primjena

                        Bez promjena

               2020/0112 (APP)

               Prijedlog

               UREDBE VIJEĆA

               o izmjeni Uredbe (EZ) br. 168/2007 o osnivanju Agencije Europske unije za temeljna prava

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 352.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir suglasnost Europskog parlamenta
                  6
               ,

               u skladu s posebnim zakonodavnim postupkom,

               budući da:

               (1)Agencija Europske unije za temeljna prava (dalje u tekstu „Agencija”) uspostavljena je Uredbom Vijeća (EZ) br. 168/2007
                  7
                da bi institucijama, tijelima, uredima i agencijama Unije i njezinim državama članicama pružala pomoć i stručno znanje o temeljnim pravima.

               (2)Radi boljeg razumijevanja područja primjene djelatnosti Agencije te poboljšanja vođenja i učinkovitosti rada Agencije potrebno je pojasniti i ažurirati određene odredbe Uredbe (EZ) br. 168/2007, ne mijenjajući cilj i zadaće Agencije.

               (3)Prije svega, kako bi u potpunosti odražavala relevantnost Agencije u pružanju pomoći institucijama, tijelima, uredima i agencijama Unije i državama članicama u pogledu pitanja povezanih s temeljnim pravima, u Uredbi je potrebno pojasniti da od stupanja na snagu Ugovora iz Lisabona područje primjene djelatnosti Agencije obuhvaća nadležnosti Unije, uključujući policijsku i pravosudnu suradnju u kaznenim stvarima.

               (4)Nadalje, potrebne su određene ciljane tehničke izmjene Uredbe (EZ) br. 168/2007 da bi upravljanje Agencijom i njezin rad bili u skladu s načelima Zajedničkog pristupa priloženog Zajedničkoj izjavi Europskog parlamenta, Vijeća EU-a i Europske komisije o decentraliziranim agencijama od 19. srpnja 2012. (dalje u tekstu „Zajednički pristup”)
                  8
               . Usklađivanje Uredbe (EZ) br. 168/2007 s načelima utvrđenima Zajedničkim pristupom prilagođeno je posebnom radu i naravi Agencije i cilju pojednostavnjenja djelovanja Agencije, njezina boljeg vođenja i veće učinkovitosti.

               (5)Prvo, definiciju područja djelovanja Agencije potrebno je temeljiti isključivo na višegodišnjem programskom dokumentu Agencije. Sadašnji bi pristup usporednog utvrđivanja opsežnog tematskog višegodišnjeg okvira svakih pet godina trebalo napustiti jer je postao suvišan na temelju višegodišnjeg programskog dokumenta koji Agencija donosi svake godine od 2017. radi usklađenosti s Delegiranom uredbom Komisije (EU) br. 1271/2013
                  9
                (koja je zamijenjena Delegiranom uredbom Komisije (EU) 2019/715
                  10
               ). Na temelju plana politike EU-a i potreba dionikâ, višegodišnji programski dokument jasno utvrđuje područja i posebne projekte na kojima Agencija treba raditi tijekom tri godine. Time bi se trebalo omogućiti Agenciji da planira svoj rad i tematsku usredotočenost tijekom vremena te da ga godišnje prilagođava novim prioritetima.

               (6)Drugo, da bi se osiguralo bolje upravljanje i funkcioniranje Upravnog odbora Agencije, trebalo bi izmijeniti niz odredbi Uredbe (EZ) br. 168/2007.

               (7)S obzirom na važnu nadzornu ulogu Upravnog odbora, od njegovih bi se članova, uz neovisnost, znanje iz područja temeljnih prava i iskustvo upravljanja, trebale zahtijevati i odgovarajuće administrativne vještine i vještine upravljanja proračunom.

               (8)Trebalo bi isto tako pojasniti da, iako se mandati članova Upravnog odbora i zamjenika članova ne mogu uzastopno obnavljati, trebalo bi biti moguće ponovno imenovati bivšeg člana ili zamjenika člana na jedan ili više mandata koji nisu uzastopni. Ako je s jedne strane nemogućnost uzastopne obnove opravdana da bi se osigurala njihova neovisnost, s druge bi strane omogućivanje ponovnog imenovanja na mandate koji nisu uzastopni olakšalo državama članicama imenovanje prikladnih članova koji ispunjavaju sve potrebne zahtjeve.

               (9)Kad je riječ o zamjeni članova Upravnog odbora, potrebno je pojasniti da u svim slučajevima prestanka mandata prije isteka petogodišnjeg razdoblja, ne samo u slučaju gubitka neovisnosti, već i u drugim slučajevima kao što su ostavka ili smrt, novi član dovršava petogodišnji mandat njegova prethodnika, osim ako je preostalo vrijeme mandata manje od dvije godine, u kojem slučaju novi petogodišnji mandat može teći ispočetka.

               (10)Radi usklađivanja sa situacijom unutar institucija Upravni odbor Agencije trebao bi imati ovlasti tijela za imenovanje. Osim u pogledu imenovanja ravnatelja, te bi ovlasti trebalo delegirati ravnatelju. Upravni odbor trebao bi izvršavati ovlasti tijela za imenovanje u odnosu na osoblje Agencije samo u izvanrednim okolnostima.

               (11)Kako bi se izbjegli zastoji i pojednostavnio postupak glasovanja za odabir članova Izvršnog odbora, trebalo bi propisati da ih Upravni odbor bira većinom svojih članova koji imaju pravo glasa.

               (12)Naposljetku, radi dodatnog usklađivanja Uredbe (EZ) br. 168/2007 sa Zajedničkim pristupom i jačanja kapaciteta Upravnog odbora za nadgledanje administrativnog, operativnog i proračunskog upravljanja Agencije, Upravnom odboru potrebno je dodijeliti dodatne zadaće, a zadaće dodijeljene Izvršnom odboru potrebno je dodatno pojasniti. Dodatne zadaće Upravnog odbora trebale bi uključivati donošenje sigurnosne strategije, uključujući pravila o rukovanju klasificiranim informacijama EU-a, komunikacijsku strategiju te pravila o postupanju u slučaju sukoba interesa i sprečavanju tih sukoba u pogledu njegovih članova i članova Znanstvenog odbora. Trebalo bi pojasniti da zadaća Izvršnog odbora nadgledanja pripremnih radnji potrebnih Upravnom odboru za donošenje odluka podrazumijeva razmatranje pitanja proračuna i ljudskih resursa. Osim toga, Izvršni odbor trebalo bi zadužiti za donošenje strategije za borbu protiv prijevara koju izrađuje ravnatelj i osiguravanje odgovarajućeg postupanja na temelju revizije i istraga Europskog ureda za borbu protiv prijevara (OLAF) i Ureda europskog javnog tužitelja (EPPO). Trebalo bi propisati i da, prema potrebi, Izvršni odbor može zbog hitnosti donositi određene privremene odluke u ime Upravnog odbora.

               (13)Radi pojednostavnjenja postojećeg postupka zamjene članova Znanstvenog odbora, Upravnom bi odboru trebalo omogućiti da imenuje sljedeću osobu s rezervnog popisa za preostalo vrijeme mandata ako je potrebno zamijeniti člana prije kraja njegova mandata.

               (14)Kad je riječ o ravnatelju Agencije, s obzirom na vrlo selektivan postupak imenovanja i često mali broj potencijalnih kandidata koji ispunjavaju kriterije odabira, njegov bi mandat trebao imati mogućnost produljenja za do pet godina. Osim toga, s obzirom na važnost položaja i temeljit postupak koji uključuje Europski parlament, Vijeće i Komisiju, takav bi se postupak trebao pokrenuti unutar dvanaest mjeseci prije kraja mandata.

               (15)Nadalje, radi stabilnijeg mandata ravnatelja, a samim time i djelovanja Agencije, trebalo bi povećati većinu potrebnu za predlaganje njegova razrješenja s trenutačne jedne trećine na dvotrećinsku većinu članova Upravnog odbora. Naposljetku, radi utvrđivanja sveukupne odgovornosti ravnatelja za administrativno upravljanje Agencijom, trebalo bi izričito propisati odgovornost ravnatelja za provedbu odluka koje donese Upravni odbor, pripremu strategije za Agenciju za borbu protiv prijevara i izradu akcijskog plana na temelju zaključaka iz izvješća o unutarnjoj ili vanjskoj reviziji i istraga OLAF-a ili EPPO-a.

               (16)Radi usklađivanja Uredbe (EZ) br. 168/2007 sa Zajedničkim pristupom, potrebno je propisati da bi Komisija trebala provoditi evaluaciju Agencije svakih pet godina.

               (17)Uredbu (EZ) br. 168/2007 trebalo bi stoga na odgovarajući način izmijeniti,

               DONIJELO JE OVU UREDBU:

               Članak 1.

               Izmjene Uredbe (EZ) br. 168/2007

               Uredba (EZ) br. 168/2007 mijenja se kako slijedi:

               (1)članak 3. zamjenjuje se sljedećim:

               „Članak 3.

               Područje primjene

               1.Agencija obavlja svoje zadaće unutar nadležnosti Unije radi ispunjavanja cilja određenog u članku 2. ove Uredbe.

               2.Pri obavljanju svojih zadaća Agencija se poziva na temeljna prava iz članka 6. Ugovora o Europskoj uniji.

               3.Agencija se bavi pitanjima temeljnih prava u Uniji i njezinim državama članicama kada se radi o provedbi prava Unije.”;

               (2)članak 4. mijenja se kako slijedi:

               (a)u stavku 1. točka (c) zamjenjuje se sljedećim:

               „(c)
                     provodi i potiče znanstvena istraživanja i ankete, pripremne studije i studije izvedivosti te sudjeluje u njima, uključujući, kada je to prikladno i u skladu s njezinim prioritetima i višegodišnjim programom rada, na zahtjev Europskog parlamenta, Vijeća i Komisije;”;

               (b)dodaju se sljedeći stavci 3. i 4.:

               „3.
                     Prije donošenja izvješća iz stavka 1. točke (e) obvezno je savjetovati se sa Znanstvenim odborom.

               4. Agencija dostavlja izvješća iz stavka 1. točaka (e) i (g) Europskom parlamentu, Vijeću, Komisiji, Revizorskom sudu, Europskom gospodarskom i socijalnom odboru te Odboru regija najkasnije do 15. lipnja.”;

               (3)članak 5. zamjenjuje se sljedećim:

               „Članak 5.

               Područje djelovanja

               Agencija izvršava svoje zadaće na temelju višegodišnjeg programa rada uzimajući u obzir raspoložive financijske i ljudske resurse.”;

               (4)umeće se sljedeći članak 5.a:

               „Članak 5.a
               Višegodišnji program rada

               1.Višegodišnji program rada u skladu je s raspoloživim financijskim i ljudskim resursima te uzima u obzir istraživanja i statističke nalaze Unije.

               2.Ravnatelj podnosi nacrt višegodišnjeg programa rada Komisiji i Znanstvenom odboru i traži njihovo mišljenje. Ravnatelj dostavlja nacrt i nacionalnim časnicima za vezu u državama članicama.

               3.Nakon što Komisija i Znanstveni odbor dostave svoja mišljenja, ravnatelj podnosi nacrt višegodišnjeg programa rada Upravnom odboru na donošenje.

               4.Ravnatelj dostavlja višegodišnji program rada Europskom parlamentu, Vijeću i Komisiji.”;

               (5)u članku 8. stavak 1. zamjenjuje se sljedećim:

               „1.
                     Svaka država članica imenuje državnog službenika za nacionalnog časnika za vezu.

               Nacionalni časnik za vezu služi kao glavna kontaktna točka za Agenciju u državi članici.

               Nacionalni časnici za vezu posebno mogu ravnatelju prenijeti mišljenja svoje države članice o nacrtu godišnjeg programa rada, prije njegova dostavljanja Upravnom odboru. Agencija dostavlja nacionalnim časnicima za vezu sve dokumente sastavljene u skladu s člankom 4. stavkom 1.”;

               (6)članak 9. zamjenjuje se sljedećim:

               „Članak 9.

               Suradnja s Vijećem Europe

               Da bi se izbjeglo udvostručavanje i osigurale komplementarnost i dodana vrijednost, Agencija koordinira svoje aktivnosti s aktivnostima Vijeća Europe, posebno u pogledu višegodišnjeg programa rada, i surađuje s civilnim društvom u skladu s člankom 10.

               S tim ciljem, Unija u skladu s postupkom predviđenim člankom 218. Ugovora sklapa sporazum s Vijećem Europe u svrhu uspostavljanja bliske suradnje između Vijeća Europe i Agencije. Sukladno tom sporazumu Vijeće Europe imenuje neovisnu osobu u Upravni i Izvršni odbor Agencije, u skladu s člancima 12. i 13.”;

               (7)u članku 10. stavku 4. točka (a) zamjenjuje se sljedećim:

               „(a)
                     davanje prijedloga Upravnom odboru o višegodišnjem programu rada koji je potrebno donijeti u skladu s člankom 5.a;”;

               (8)članak 12. mijenja se kako slijedi:

               (a)u stavku 1. uvodna rečenica zamjenjuje se sljedećim:

               „1.
                     Upravni odbor čine osobe s odgovarajućim iskustvom u upravljanju organizacijama javnog ili privatnog sektora, uz odgovarajuće administrativne vještine i vještine upravljanja proračunom te sa znanjem iz područja temeljnih prava, kako slijedi:”;

               (b)stavci 3., 4. i 5. zamjenjuju se sljedećim:

               „3.
                     Mandat članova Upravnog odbora i zamjenika članova traje pet godina. Bivši član ili zamjenik člana mogu se ponovno imenovati na jedan ili više mandata koji nisu uzastopni.

               4.
                     Osim u slučaju redovne zamjene i smrti, mandat člana ili zamjenika člana završava se samo ako podnese ostavku. Međutim, ako član ili zamjenik člana više ne ispunjava kriterije neovisnosti, odmah podnosi ostavku i o tome obavješćuje Komisiju i ravnatelja Agencije. Ako nije riječ o uobičajenoj zamjeni, predmetna strana imenuje novog člana ili zamjenika člana za preostalo razdoblje mandata. Predmetna strana isto tako imenuje novog člana ili zamjenika člana za preostalo razdoblje mandata ako je Upravni odbor, na temelju prijedloga jedne trećine svojih članova ili Komisije, ustanovio da član ili zamjenik člana više ne ispunjava kriterije neovisnosti. Ako je preostali mandat kraći od dvije godine, mandat novog člana ili zamjenika člana može se produžiti na puni mandat od pet godina.

               5.
                     Upravni odbor bira predsjednika i potpredsjednika te druga dva člana Izvršnog odbora iz članka 13. stavka 1. među svojim članovima imenovanima u skladu sa stavkom 1. točkom (a) na mandatno razdoblje od dvije i pol godine, koje se može jednom produžiti.

               Upravni odbor bira predsjednika i potpredsjednika dvotrećinskom većinom članova Upravnog odbora iz stavka 1. točaka (a) i (c). Druga dva člana Izvršnog odbora iz članka 13. stavka 1. biraju se većinom članova Upravnog odbora iz stavka 1. točaka (a) i (c).”;

               (c)stavak 6. mijenja se kako slijedi:

               (a)točke (a) i (b) zamjenjuju se sljedećim:

               „(a)
                     donosi godišnji program rada Agencije;

               (b)
                     donosi godišnja izvješća iz članka 4. stavka 1. točaka (e) i (g), uspoređujući u izvješću o svojim aktivnostima posebno postignute rezultate s ciljevima višegodišnjeg programa rada; ”;

               (b)točka (e) zamjenjuje se sljedećim:

                „(e)
                     u skladu sa stavcima 7.a i 7.b ovog članka, u pogledu osoblja Agencije izvršava ovlasti dodijeljene Uredbom Vijeća (EEZ, Euratom, EZUČ) br. 259/68 („Pravilnik o osoblju”)
                  11
                tijelu za imenovanje i ovlasti dodijeljene Uvjetima zaposlenja ostalih službenika tijelu za sklapanje ugovora o radu („ovlasti tijela za imenovanje”);”;

               (c)dodaju se sljedeće točke od (m) do (o):

               „(m)
                     donosi sigurnosnu strategiju, uključujući pravila o razmjeni klasificiranih informacija EU-a;

               (n)
                     donosi pravila za sprečavanje sukoba interesa i upravljanje sukobima interesa u odnosu na svoje članove, kao i članove Znanstvenog odbora;

                (o)
                     donosi i redovno ažurira komunikacijsku strategiju iz članka 4. stavka 1. točke (h).”;

               (d)umeću se sljedeći stavci 7.a i 7.b:

               „7.a
                     Upravljački odbor donosi, u skladu s člankom 110. stavkom 2. Pravilnika o osoblju, odluku na temelju članka 2. stavka 1. Pravilnika o osoblju i članka 6. Uvjeta zaposlenja ostalih službenika kojom se relevantne ovlasti tijela nadležnog za imenovanje delegiraju izvršnom direktoru i utvrđuju uvjeti pod kojima se to delegiranje ovlasti može suspendirati. Ravnatelj je ovlašten dalje delegirati te ovlasti.

               7.b
                     Ako to zahtijevaju izvanredne okolnosti, Upravni odbor može odlukom privremeno suspendirati delegiranje ovlasti tijela za imenovanje ravnatelju i ovlasti koje je ravnatelj delegirao dalje te ih izvršavati sam ili ih delegirati jednom od svojih članova ili članu osoblja koji nije ravnatelj.”;

               (e)stavci 8. i 9. zamjenjuju se sljedećim:

               „8.
                     Odluke Upravnog odbora u pravilu se donose većinom glasova svih članova.

               Odluke iz stavka 6. točaka od (a) do (e), (g), (k) i (l) donose se dvotrećinskom većinom svih članova.

               Odluke iz članka 25. stavka 2. donose se jednoglasno.

               Svaki član Upravnog odbora, ili u njegovoj odsutnosti njegov zamjenik, ima jedan glas. Predsjednik ima odlučujući glas.

               Osoba koju imenuje Vijeće Europe može glasati samo o odlukama iz stavka 6. točaka (a), (b) i (k).

               9.
                     Predsjednik saziva Upravni odbor dva puta godišnje, ne uključujući izvanredne sastanke. Predsjednik saziva izvanredne sastanke na vlastitu inicijativu ili na zahtjev Komisije ili barem jedne trećine članova Upravnog odbora.”;

               (9)članak 13. zamjenjuje se sljedećim:

               „Članak 13.

               Izvršni odbor

               1.
                     Upravnom odboru pomaže Izvršni odbor. Izvršni odbor nadgleda pripremne radnje koje su potrebne Upravnom odboru za donošenje odluka. Posebno razmatra pitanja proračuna i ljudskih resursa.

               2.
                     Izvršni odbor isto tako:

               (a)preispituje višegodišnji radni plan Agencije iz članka 5.a na temelju nacrta koji sastavlja ravnatelj i dostavlja ga Upravnom odboru na donošenje;

               (b)preispituje godišnji nacrt proračuna Agencije i dostavlja ga Upravnom odboru na donošenje;

               (c)preispituje nacrt godišnjeg izvješća o aktivnostima Agencije i dostavlja ga Upravnom odboru na donošenje;

               (d)na temelju nacrta koji je sastavio ravnatelj donosi strategiju borbe protiv prijevara za Agenciju koja je razmjerna rizicima od prijevara, uzimajući u obzir troškove i koristi mjera koje treba provesti;

               (e)osigurava odgovarajuće postupanje na temelju nalaza i preporuka koji proizlaze iz izvješća unutarnje i vanjske revizije i evaluacija te istraga Europskog ureda za borbu protiv prijevara (OLAF) ili Ureda europskog javnog tužitelja (EPPO);

               (f)ne dovodeći u pitanje odgovornosti ravnatelja iz članka 15. stavka 4., pomaže mu i savjetuje ga pri provedbi odluka Upravnog odbora s ciljem pojačanog nadzora administrativnog upravljanja i upravljanja proračunom.

               3.
                     Prema potrebi, Izvršni odbor može zbog hitnosti donositi privremene odluke u ime Upravnog odbora, među ostalim o suspenziji delegiranja ovlasti tijela za imenovanje, u skladu s uvjetima iz članka 12. stavaka 7.a i 7.b, i o proračunskim pitanjima.

               4.
                     Izvršni odbor čine predsjednik i potpredsjednik Upravnog odbora, dva druga člana Upravnog odbora koje bira Upravni odbor u skladu s člankom 12. stavkom 5. te jedan od predstavnika Komisije u Upravnom odboru.

               Osoba koju imenuje Vijeće Europe u Upravni odbor može sudjelovati na sastancima Izvršnog odbora.

               5.
                     Predsjednik saziva Izvršni odbor. Može se sazvati i na zahtjev jednog od članova. Odluke donosi većinom glasova prisutnih članova. Osoba koju imenuje Vijeće Europe može glasati o točkama koje se odnose na odluke u kojima ima pravo glasa u Upravnom odboru sukladno članku 12. stavku 8.

               6. Ravnatelj sudjeluje na sastancima Izvršnog odbora bez prava glasa.”;

               (10)članak 14. mijenja se kako slijedi:

               (a)stavak 1. zamjenjuje se sljedećim:

               „1.
                     Znanstveni odbor čini 11 neovisnih osoba, visoko kvalificiranih u području temeljnih prava. Upravni odbor imenuje 11 članova i odobrava rezervni popis sastavljen s obzirom na postignuća nakon transparentnog natječaja i postupka odabira te nakon savjetovanja s nadležnim odborom Europskog parlamenta. Upravni odbor osigurava jednoliku geografsku zastupljenost. Članovi Upravnog odbora ne mogu biti članovi Znanstvenog odbora. Poslovnikom iz članka 12. stavka 6. točke (g) utvrđuju se detaljni uvjeti za imenovanje Znanstvenog odbora.”;

               (b)stavak 3. zamjenjuje se sljedećim:

               „3.
                     Članovi Znanstvenog odbora neovisni su. Mogu biti zamijenjeni samo na vlastiti zahtjev ili u slučaju da su trajno spriječeni u obavljanju dužnosti. Međutim, ako član više ne ispunjava uvjete neovisnosti, odmah podnosi ostavku i o tome obavješćuje Komisiju i ravnatelja Agencije. Osim toga, na prijedlog jedne trećine svojih članova ili Komisije, Upravni odbor može proglasiti nedovoljnu neovisnost i opozvati predmetnu osobu. Upravni odbor imenuje sljedeću osobu s rezervnog popisa za preostalo vrijeme mandata. Ako je preostalo razdoblje mandata kraće od dvije godine, mandat novog člana može se produžiti na puni mandat od pet godina. Agencija na svojoj internetskoj stranici objavljuje i ažurira popis članova Znanstvenog odbora.”;

               (11)članak 15. mijenja se kako slijedi:

               (a)stavci 3. i 4. zamjenjuju se sljedećim:

               „3.
                     Mandat ravnatelja traje pet godina.

               Tijekom 12 mjeseci prije kraja ovog razdoblja Komisija provodi evaluaciju. Komisija u njoj osobito procjenjuje:

               a) rezultate ravnatelja;

               b) dužnosti i zahtjeve Agencije u narednim godinama.

               Na prijedlog Komisije, uzimajući u obzir izvješće o ocjeni, Upravni odbor može jedanput produžiti mandat ravnatelja za najviše pet godina.

               Upravni odbor obavješćuje Europski parlament i Vijeće o namjeri produživanja mandata ravnatelja. Tijekom razdoblja od mjesec dana prije nego što Upravni odbor službeno donese odluku o produžetku mandata, ravnatelj može biti pozvan na davanje izjave pred nadležnim odborom Europskog parlamenta te odgovarati na pitanja njegovih članova.

               Ako mandat nije produžen, ravnatelj ostaje na funkciji do imenovanja njegova nasljednika.

               4.
                     Ravnatelj je odgovoran za:

               (a)izvršavanje zadaća iz članka 4., a posebno pripremu i objavljivanje dokumenata koji se sastavljaju u skladu s člankom 4. stavkom 1. točkama od (a) do (h) u suradnji sa Znanstvenim odborom;

               (b)pripremu i provedbu višegodišnjeg programa rada Agencije;

               (c)pitanja svakodnevnog upravljanja;

               (d)provedbu odluka koje donese Upravni odbor;

               (e)izvršenje proračuna Agencije, u skladu s člankom 21.;

               (f)provedbu učinkovitog praćenja i postupaka evaluacije povezanih s djelovanjem Agencije s obzirom na njezine ciljeve prema stručno priznatim standardima i pokazateljima uspješnosti;

               (g)pripremu akcijskog plana na temelju zaključaka retrospektivnih evaluacija kojima se ocjenjuje uspješnost programa i aktivnosti koje imaju za posljedicu znatnu potrošnju, u skladu s člankom 29. Delegirane uredbe (EU) 2019/715;

               (h)godišnje izvješćivanje Upravnog odbora o rezultatima sustava praćenja;

               (i)izradu strategije Agencije za borbu protiv prijevara i njezino podnošenje Izvršnom odboru na odobrenje;

               (j)izradu akcijskog plana na temelju zaključaka iz izvješća o unutarnjoj ili vanjskoj reviziji i evaluacija, kao i istraga Europskog ureda za borbu protiv prijevara (OLAF) te izvješćivanje Komisije i Upravnog odbora o napretku;

               (k)suradnju s nacionalnim časnicima za vezu;

               (l)suradnju s civilnim društvom, uključujući koordinaciju Platforme za temeljna prava u skladu s člankom 10.”;

               (b)stavak 7. zamjenjuje se sljedećim:

               „7.
                     Ravnatelja je moguće razriješiti prije isteka njegova mandata odlukom donesenom dvotrećinskom većinom svih članova Upravnog odbora ili Komisije u slučaju povrede dužnosti, nezadovoljavajuće ocjene njegova rada ili učestalih ili ozbiljnih nepravilnosti.”;

               (12)u članku 24. briše se stavak 2.;

               (13)članak 30. mijenja se kako slijedi:

               (a)naslov se zamjenjuje sljedećim:

               „Evaluacija i preispitivanje”;

               (b)stavci 3. i 4. zamjenjuju se sljedećim:

               „3.
                     Najkasnije do [pet godina nakon stupanja na snagu] i svakih pet godina nakon toga Komisija naručuje evaluaciju u kojoj se posebno ocjenjuju utjecaj, djelotvornost i učinkovitost Agencije i njezinih radnih praksi. U evaluaciji se posebno razmatra potreba za izmjenom mandata Agencije te financijske posljedice takve izmjene.

               „4.
                     Komisija izvješćuje Europski parlament, Vijeće i upravni odbor o nalazima evaluacije. Nalazi ocjene se objavljuju.”;

               (c)dodaje se sljedeći stavak 5.:

               „5.
                     Pri svakoj drugoj evaluaciji ocjenjuju se rezultati koje je Agencija ostvarila u pogledu svojih ciljeva, ovlasti i zadaća, uključujući i procjenu toga smatra li se nastavak postojanja Agencije i dalje opravdanim u pogledu tih ciljeva, ovlasti i zadaća.”;

               (14)članak 31. briše se.

               Članak 2.

               Stupanje na snagu i primjena

               Ova Uredba stupa na snagu dvadesetog dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba Vijeća (EZ) br. 168/2007 od 15. veljače 2007. o osnivanju Agencije Europske unije za temeljna prava (SL L 53, 22.2.2007., str. 1.).

                     (2)

                        Vanjska evaluacija Agencije Europske unije za temeljna prava, 19. studenoga 2012., https://fra.europa.eu/sites/default/files/fra-external_evaluation-final-report.pdf.

                     (3)

                        Druga neovisna vanjska evaluacija Agencije Europske unije za temeljna prava, 31. listopada 2017.,
                  https://fra.europa.eu/sites/default/files/fra_uploads/2nd-fra-external-evaluation-october-2017_en.pdf

                     (4)

                        SWD(2019) 313.

                     (5)

                        Zajednička izjava Europskog parlamenta, Vijeća EU-a i Europske komisije o decentraliziranim agencijama i Zajednički pristup od 19. srpnja 2012.
                  https://europa.eu/european-union/sites/europaeu/files/docs/body/joint_statement_and_common_approach_2012_en.pdf
                  .

                     (6)

                        SL C […], […], str. […].

                     (7)

                        Uredba Vijeća (EZ) br. 168/2007 od 15. veljače 2007. o osnivanju Agencije Europske unije za temeljna prava (SL L 53, 22.2.2007., str. 1.).

                     (8)

                        Zajednička izjava Europskog parlamenta, Vijeća EU-a i Europske komisije o decentraliziranim agencijama i Zajednički pristup od 19. srpnja 2012.
                  https://europa.eu/european-union/sites/europaeu/files/docs/body/joint_statement_and_common_approach_2012_en.pdf

                     (9)

                        Delegirana uredba Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (SL L 328, 7.12.2013., str. 42.).

                     (10)

                        Delegirana uredba Komisije (EU) 2019/715 od 18. prosinca 2018. o okvirnoj financijskoj uredbi za tijela osnovana na temelju UFEU-a i Ugovora o Euratomu na koja se upućuje u članku 70. Uredbe (EU, Euratom) 2018/1046 Europskog parlamenta i Vijeća (SL L 122, 10.5.2019., str. 1.).

                     (11)

                        Uredba Vijeća (EEZ, Euratom, EZUČ) br. 259/68 od 29. veljače 1968. kojom se utvrđuje Pravilnik o osoblju za dužnosnike i Uvjeti zaposlenja ostalih službenika Europskih zajednica i kojom se uvode posebne mjere koje se privremeno primjenjuju na dužnosnike Komisije (SL L 56, 4.3.1968., str. 1.).


               EUROPSKA KOMISIJA
            Bruxelles, 12.12.2019.
            COM(2019) 623 final
            2019/0273(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 654/2014 Europskog parlamenta i Vijeća o ostvarivanju prava Unije na primjenu i provedbu međunarodnih trgovinskih pravila

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Ovaj prijedlog odnosi si na izmjenu Uredbe (EU) br. 654/2014 Europskog parlamenta i Vijeća od 15. svibnja 2014. o ostvarivanju prava Unije na primjenu i provedbu međunarodnih trgovinskih pravila i o izmjeni Uredbe Vijeća (EZ) br. 3286/94 o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije ( „Uredba o ostvarivanju prava” ili  „Uredba”)
                     1
                  . Cilj je izmjene zaštititi interese Unije u okviru međunarodnih trgovinskih sporazuma u situacijama kada treće zemlje donesu nezakonite mjere i istodobno blokiraju postupak rješavanja sporova. Uredba nije izvorno osmišljena za rješavanje takvih situacija, ali trenutačno stanje, tj. blokiranje rješavanja sporova u okviru Sporazuma Svjetske trgovinske organizacije (WTO), zahtijevaju da Unija djeluje što je prije moguće kako bi zaštitila svoje interese.

                  Prijedlog je u skladu s prioritetom Unije da učinkovito ostvari svoja prava u okviru međunarodnih trgovinskih sporazuma. U Političkim smjernicama Komisije utvrđeno je sljedeće: „ako drugi sprječavaju rješavanje trgovinskog sukoba, moramo osigurati ostvarenje naših prava, uključujući primjenom sankcija”
                     2
                  , a taj cilj istaknut je i u mandatnom pismu upućenom povjereniku za trgovinu
                     3
                  .

                  Predloženom izmjenom proširuje se područje primjene Uredbe o ostvarivanju prava kako bi se omogućilo djelovanje u slučaju blokiranja postupka rješavanja sporova. Tu je izmjenu potrebno vrlo brzo donijeti radi osiguranja zaštite prava Unije. Kako bi se suzakonodavcima olakšalo brzo donošenje, ne predlažu se nikakve druge izmjene.

               –Blokada rješavanja sporova

                  Više od dvije godine Tijelo WTO-a za rješavanje sporova nije uspjelo popuniti upražnjena mjesta u Žalbenom tijelu WTO-a. Zbog blokiranja imenovanja novih članova, od 11. prosinca 2019. Žalbeno tijelo sastojat će se od samo jednog člana. Ono stoga od tog datuma više neće moći razmatrati nove žalbe. To će članicama WTO-a omogućiti da podnošenjem žalbe na izvješća povjerenstva izbjegnu obvezujuće odluke, a time i svoje međunarodne obveze. Ako se na izvješće povjerenstva podnese žalba, ali Žalbeno tijelo ne može funkcionirati, spor će upasti u pravni vakuum i ostati neriješen (tzv. žalba u prazno). To će značiti da u tim slučajevima sustav WTO-a za rješavanje sporova neće biti obvezujući. Konačno, ako učinkovita provedba međunarodnih trgovinskih pravila nije moguća, gospodarski interesi Unije bit će ugroženi.

                  S obzirom na nastanak te situacije, Unija intenzivno radi na dva područja: i. donošenje prijedloga za rješavanje problema na koje je upozorila članica WTO-a koja blokira imenovanja i daljnja suradnja s članicama WTO-a
                     4
                   te ii. osmišljavanje izvanrednih mjera u obliku privremenog mehanizma kojim se nastoji zamijeniti žalbeni mehanizam WTO-a do njegova povrata u funkciju, na temelju arbitraže u skladu s člankom 25. Dogovora o rješavanju sporova WTO-a
                     5
                  . Takav privremeni mehanizam rješavanja žalbi i dalje sadržava postupak odlučivanja o žalbi i stoga ne samo da rezultira konačnom odlukom po okončanju postupka odlučivanja WTO-a (koji se sastoji od dvije faze), nego se ta odluka može i provesti u skladu s pravilima WTO-a. To je privremeno rješenje koje bi se trebalo primjenjivati sve dok Žalbeno tijelo ne nastavi s radom. Međutim, taj privremeni mehanizam nije automatski i zahtijevat će pojedinačnu suglasnost drugih članica WTO-a.

                  Postoji i rizik od obustave rješavanja sporova povezanih s drugim međunarodnim trgovinskim sporazumima Unije, uključujući bilateralne i regionalne, a posebno onim starijima, ako treća zemlja ne surađuje kako je potrebno za dobro funkcioniranje tog postupka. Na primjer, treća zemlja može odbiti imenovati arbitra i ne postoji zamjenski mehanizam koji bi se unatoč tomu mogao primijeniti za osiguranje nastavka postupka rješavanja sporova. U toj će situaciji biti ugroženi gospodarski interesi Unije i bit će ih potrebno zaštiti na prethodno opisani način. Ta situacija dobiva dodatnu važnost s obzirom na sve veću usredotočenost Unije na provedbu. S početkom primjene sve većeg broja bilateralnih i regionalnih sporazuma Unije o slobodnoj trgovini kojima su predviđene „WTO plus” obveze očekuje se i veća primjena mehanizama za rješavanje sporova u okviru tih sporazuma. Unija je nedavno pokrenula prva tri takva postupka.

               –Uredba o ostvarivanju prava

                  Nakon Ugovora iz Lisabona Europski parlament i Vijeće donijeli su Uredbu o ostvarivanju prava kao zajednički zakonodavni okvir za ostvarenje prava Unije u okviru međunarodnih trgovinskih sporazuma na temelju jasnih i predvidivih pravila za djelovanje Komisije. Suzakonodavci su na temelju članka 291. Ugovora o funkcioniranju Europske unije (UFEU) Komisiju ovlastili za donošenje provedbenih akata, pravovremeno i u opsegu utvrđenim Uredbom, u skladu s izričito utvrđenim ograničenjima i kriterijima.

                  U skladu s Uredbom Komisija može donijeti sljedeće vrste mjera trgovinske politike: carine, količinska ograničenja na uvoz ili izvoz robe i mjere u području javne nabave. Takve mjere trebale bi biti odabrane i osmišljene na temelju objektivnih kriterija, uključujući njihovu djelotvornost u poticanju trećih zemalja na poštovanje međunarodnih trgovinskih pravila i potencijal za pružanje potpore gospodarskim subjektima unutar Unije koji su pogođeni mjerama trećih zemalja, te smanjivanja negativnih gospodarskih posljedica za Uniju u najvećoj mogućoj mjeri, uključujući u odnosu na osnovne sirovine.

                  Područje primjene Uredbe obuhvaća donošenje, suspenziju, izmjenu i obustavu provedbenih akata u pogledu:

               (a)ostvarenja prava Unije u okviru obvezujućih multilateralnih i bilateralnih pravila o rješavanju sporova;

               (b)mjere za ponovo postizanje ravnoteže u okviru multilateralnih i bilateralnih zaštitnih pravila; i

               (c)mjere za ponovo postizanje ravnoteže u slučajevima da treća zemlja izmijeni koncesije na temelju članka XXVIII. Općeg Sporazuma o carinama i trgovini (GATT) iz 1994.

                  Konkretno, kada je riječ o ostvarenju prava Unije u okviru obvezujućeg multilateralnog i bilateralnog rješavanja sporova, Komisija ima ovlast uvesti mjere trgovinske politike u slučaju nezakonite mjere koju provodi treća zemlja, posebno kako bi radi zaštite interesa Unije treću zemlju potaknula da ispuni svoje obveze. Takve su mjere, međutim, moguće samo na temelju uspješnog dovršetka postupaka za rješavanje sporova povezanih s mjerom treće zemlje.

                  Uredbom stoga nisu utvrđene ovlasti u situacijama kada postupci za rješavanje sporova ne funkcioniraju i stoga se ne mogu dovršiti, kao što su situacije blokade mehanizama za rješavanje sporova. Ovim prijedlogom izmjene Uredbe o ostvarivanju prava rješava se taj nedostatak tako što su poticaji za djelovanje na temelju te uredbe prošireni i na takve situacije.

               –Aspekti politike

                  Predložena izmjena prvenstveno je usredotočena na rješavanje situacija u kojima je, nakon što povjerenstvo za rješavanje sporova WTO-a donese odluku u korist Unije, postupak blokiran jer druga stranka na to izvješće povjerenstva WTO-a uloži žalbu „u prazno” i ne pristane na privremeni mehanizam za arbitražu u žalbenom postupku na temelju članka 25. Dogovora o rješavanju sporova WTO-a. U takvoj situaciji neće biti obvezujuće odluke u postupku rješavanja sporova.

                  Osim toga, predloženom se izmjenom rješavaju slične situacije koje se mogu pojaviti u okviru drugih međunarodnih trgovinskih sporazuma, posebno regionalnih ili bilateralnih sporazuma, ako treća zemlja ne surađuje kako je potrebno za dobro funkcioniranje postupka rješavanja sporova. Na primjer, treća zemlja može odbiti imenovati arbitra i ne postoji zamjenski mehanizam koji bi se unatoč tomu mogao primijeniti za osiguranje nastavka postupka rješavanja sporova.

                  Radi dosljednosti i učinkovitosti prijedlogom su obuhvaćene obje te situacije. Obje situacije dijele iste temeljne uzroke i imaju iste negativne posljedice za gospodarske interese Unije. Zajedničko im je obilježje da bi Unija trebala moći ostvariti svoja prava i da bi to u najvećoj mogućoj mjeri trebalo postići na temelju neovisnog donošenja odluka u sporu. Ako to nije moguće, a druga je stranka odgovorna za blokiranje funkcioniranja obvezujućeg neovisnog postupka donošenja odluka u sporu, Unija bi unatoč tomu trebala moći ostvariti svoja prava.

                  Ovim se prijedlogom Uniji osiguravaju potrebni instrumenti za zaštitu svojih gospodarskih interesa ako je to potrebno. To djelovanje odražava predanost Unije multilateralizmu i neovisnom donošenju odluka u sporovima.

                  Ako bi Unija odlučila ne poduzeti te mjere, posljedica bi bila da Unija ne bi mogla pravodobno zaštititi svoja prava u situacijama blokade rješavanja sporova koje su prethodno opisane. Time bi se čak treće zemlje moglo potaknuti da, u slučajevima kada povrijede prava koje Unija ima u okviru međunarodnog sporazuma, opstruiraju donošenje odluka u sporu.

                  Razradom okvira koji već postoji u obliku Uredbe, Uniji bi se omogućilo brzo djelovanje. Brzina djelovanja od ključne je važnosti. Stoga je to djelovanje, što je i u samoj logici Uredbe, bolja opcija od utvrđivanja redovnog zakonodavnog postupka za donošenje mjera trgovinske politike u svakom pojedinačnom slučaju u kojem treća zemlja provodi vrstu mjera koje su redovito predmet postupka za rješavanje sporova, ali blokira donošenja odluke u tom sporu.

                  Mjere trgovinske politike poduzete u skladu s Uredbom posebno služe tomu da treću zemlju potaknu da prestane kršiti trgovinski sporazum Unije nakon donošenja odluke u korist Unije u postupku za rješavanje sporova. Predloženom izmjenom Uniji se daje mogućnost da uvede mjere u skladu s Uredbom, posebno kako bi se potaknuo prestanak kršenja, i bez provedbe potpunog postupku za rješavanje sporova ako treća zemlja onemogućuje njegovu provedbu.

                  Predviđene mjere bile bi u skladu s međunarodnim obvezama Unije. Opće međunarodno javno pravo, pod određenim uvjetima kao što su proporcionalnost i prethodna obavijest, dopušta uvođenje protumjera, tj. mjera koje bi inače bile u suprotnosti s međunarodnim obvezama oštećene stranke prema državi koja je odgovorna za kršenje međunarodnog prava, u cilju prestanka tog kršenja ili naknade štete.  Komisija za međunarodno pravo, tijelo Ujedinjenih naroda, kodificirala je to međunarodno običajno pravo u svojem Nacrtu članaka o odgovornosti države za međunarodno protupravne čine
                     6
                  . U načelu, stranka koja poduzima protumjere nije oslobođena od ispunjavanja svojih obveza u okviru bilo kojeg primjenjivog postupka rješavanja sporova
                     7
                  . Te odredbe čine lex specialis u odnosu na odredbe općeg međunarodnog prava o protumjerama
                     8
                  . Međutim, ako odgovorna stranka ne surađuje u dobroj vjeri u postupcima za rješavanje sporova, čime je oštećenoj stranci onemogućen dovršetak takvih postupaka, time se nužno obnavlja mogućnost uvođenja protumjera u skladu sa zahtjevima općeg međunarodnog javnog prava. Komisija za međunarodno pravo napominje da do obnavljanja te mogućnosti dolazi kada jedna stranka „ne provede postupke rješavanja sporova u dobroj vjeri” ili „ako stranka (država) ne surađuje u uspostavljanju odgovarajućeg suda”
                     9
                  . U tim situacijama primjenjivala bi se ova izmjena.

               •Dosljednost s postojećim odredbama politike u određenom području

                  Prijedlog je u skladu s prioritetom Unije da učinkovito ostvaruje svoja prava u okviru međunarodnih trgovinskih sporazuma, u interesu osiguranja radnih mjesta i promicanja rasta u Uniji. Njime se postojeći zajednički zakonodavni okvir prilagođava toj novoj situaciji.

               •Dosljednost u odnosu na druge politike Unije

                  Prijedlog je u skladu s drugim politikama Unije te se njime ponovno potvrđuje predanost Unije multilateralizmu i neovisnom odlučivanju u sporovima. Prijedlogom se izmjenjuje postojeća Uredba o ostvarivanju prava, koja je već u skladu s drugim politikama Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Glavni cilj i sadržaj predviđenog akta odnose se na zajedničku trgovinsku politiku s obzirom na prirodu donesenih mjera i njihovu svrhu, tj. provedbu međunarodnih trgovinskih sporazuma Unije. Stoga je materijalnopravna osnova predložene izmjene članak 207. UFEU-a.

               •Supsidijarnost (za neisključivu nadležnost)

                  Nije primjenjivo. Zajednička trgovinska politika područje je isključive nadležnosti Unije. Načelo supsidijarnosti ne primjenjuje se u područjima isključive nadležnosti.

               •Proporcionalnost

                  Cilj brze zaštite interesa Unije u okviru međunarodnih trgovinskih sporazuma, u situacijama kada treće zemlje donesu nezakonite mjere i istodobno blokiraju postupak rješavanja sporova, najbolje se postiže predloženom izmjenom Uredbe o ostvarivanju prava. Izmjena je ograničena na uvođenje dvaju novih poticaja za djelovanje Unije i ne prelazi ono što je nužno za postizanje tog cilja. Usto i mjere donesene na temelju Uredbe moraju biti proporcionalne. U slučajevima u kojima to nije utvrđeno u odredbama predmetnog međunarodnog sporazuma, u izmjeni se dodaje izričita odredba u tom smislu. To je u skladu sa zahtjevima općeg međunarodnog prava da protumjere budu proporcionalne.

               •Odabir instrumenta

                  Komisija smatra da je ova izmjena zakonodavnog akta prikladan instrument jer se time izmjenjuje postojeća uredba donesena na temelju članka 207. UFEU-a.

               3.REZULTATI SAVJETOVANJA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Javno savjetovanje o ovoj inicijativi nije provedeno. Predloženim izmjenama samo bi se uveli novi poticaji za primjenu Uredbe u slučaju izvanredne situacije u WTO-u.

                  Za donošenje svih mjera trgovinske politike u skladu s Uredbom, Komisija je već obvezna u svakom pojedinom slučaju provesti prikupljanje informacija i slijediti postupak za donošenje provedbenog akta. Komisija će na taj način od dionika zatražiti i dobiti informacije i stavove o gospodarskim interesima Unije u određenim sektorima u kojima bi se mogle razmatrati protumjere. Komisija je primljene informacije i stavove dužna uzeti u obzir. U primjeni Uredbe o ostvarivanju prava Komisiji će pomagati odbor osnovan Uredbom (EU) 2015/1843
                     10
                  . Odbor se sastoji od predstavnika država članica Unije.

               •Prikupljanje i primjena stručnih znanja

                  Nije primjenjivo. Relevantne pojedinosti navedene su u nastavku.

               •Procjena učinka

                  Za ovu inicijativu nije provedena procjena učinka s obzirom na to da je priroda predmeta provedba i primjena prava u okviru međunarodnih trgovinskih sporazuma. Ovaj prijedlog nema izravan gospodarski, socijalni ili okolišni učinak, a priroda mjera koje se mogu donijeti (za svaki slučaj posebno) svakako ne dopušta ex ante evaluaciju.

                  Kako je prethodno objašnjeno, za donošenje svih mjera trgovinske politike Komisija je već obvezna provesti prikupljanje informacija i slijediti postupak u svakom pojedinom slučaju. Komisija će na taj način od dionika zatražiti i dobiti informacije i stavove o gospodarskim interesima Unije u određenim sektorima.

                  Prijedlogom se obnavlja obveza Komisije da preispita područje primjene Uredbe nakon određenog razdoblja. Stoga će Komisija u skladu s tim moći ispitati učinak te izmjene.

                  Nadalje, ovaj se prijedlog odnosi na hitnu situaciju i stoga zahtijeva brzo djelovanje.

               •Primjerenost propisa i pojednostavnjivanje

                  Nije primjenjivo.

               •Temeljna prava

                  Nije primjenjivo.

               4.UTJECAJ NA PRORAČUN

                  Nema utjecaja na proračun.

                  Predloženom izmjenom osigurava se mehanizam za ostvarenje prava Unije.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Nije primjenjivo.

               •Detaljno obrazloženje posebnih odredbi prijedloga

                  Prijedlog je ograničen na uvođenje ograničenog broja izmjena postojeće Uredbe o ostvarivanju prava.

                  Nove su odredbe sljedeće:

               –u članku 3. (područje primjene) dodaju se točke (aa) i (bb), kako bi Unija mogla poduzimati mjere u situacijama kada se u trgovinskom sporu u okviru Sporazuma o WTO-u ili drugih regionalnih ili bilateralnih međunarodnih trgovinskih sporazuma ne može primijeniti postupak za rješavanje sporova zbog nesuradnje druge strane. Kada je riječ o sporovima u okviru Sporazuma o WTO-u, bit će potrebno da povjerenstva WTO-a donese odluku kojom se potvrđuje pravo Unije na djelovanje i izostanak dogovora o privremenom mehanizmu za arbitražu u žalbenom postupku;

               –u članku 4. dodaje se točka (bb), u kojoj se zahtijeva da protumjere Unije u takvim situacijama ne prekoračuju poništenje ili ograničenje koristi koji je nastalo kao posljedica mjera te treće zemlje. To je već ugrađeno u postojeći okvir na temelju pravila o rješavanju sporova te je u skladu sa zahtjevom općeg međunarodnog javnog prava da protumjere trebaju biti razmjerne kršenju obveze;

               –članak 10. mijenja se kako bi se obnovila obveza Komisije da nakon pet godina preispita područje primjene Uredbe, uključujući obvezu preispitivanja predložene izmjene.

               2019/0273 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU) br. 654/2014 Europskog parlamenta i Vijeća o ostvarivanju prava Unije na primjenu i provedbu međunarodnih trgovinskih pravila

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 2.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               u skladu s redovnim zakonodavnim postupkom,

               budući da:

               (1)Uredbom (EU) br. 654/2014 Europskog parlamenta i Vijeća
                  11
                uspostavlja se zajednički zakonodavni okvir za ostvarivanje prava Unije na temelju međunarodnih trgovinskih sporazuma u određenim posebnim situacijama.

               (2)Jedna od tih situacija odnosi se na mehanizme rješavanja sporova uspostavljene Sporazumom o osnivanju Svjetske trgovinske organizacije („WTO”) i drugim međunarodnim trgovinskim sporazumima, uključujući regionalne ili bilateralne sporazume. Uredba (EU) br. 654/2014 Uniji omogućuje da suspendira obveze po okončanju postupaka rješavanja sporova.

               (3)Međutim, tom se uredbom ne rješava situacija u kojoj Unija ima pravo djelovati kao odgovor na mjeru treće zemlje, ali je rješavanje sporova, tj. donošenje odluke u sporu, blokirano ili iz drugih razloga nije na raspolaganju zbog nesuradnje treće zemlje koja je donijela tu mjeru.

               (4)Tijelo WTO-a za rješavanje sporova nije uspjelo popuniti upražnjena mjesta u Žalbenom tijelu. Od trenutka kada u Žalbenom tijelu ostane manje od troje članova ono više ne može ispuniti svoju funkciju.  Dok se ta situacija ne riješi i kako bi se očuvala temeljna načela i značajke sustava WTO-a za rješavanje sporova te postupovna prava Unije u postojećim i budućim sporovima, Unija je nastojala dogovoriti privremeni mehanizam za arbitražu u žalbenom postupku na temelju članka 25. Dogovora o pravilima i postupcima za rješavanje sporova WTO-a („Dogovor o rješavanju sporova WTO-a”). Taj je pristup odobrilo Vijeće Europske unije 27. svibnja i 15. srpnja 2019., a Europski parlament podržao ga je rezolucijom od 28. studenoga 2019. Ako članica WTO-a ne pristane sudjelovati u takvom mehanizmu i uloži žalbu pred Žalbenim tijelom koje nije u funkciji, rješavanje spora de facto je blokirano.

               (5)Isto tako, slična situacija može nastati u okviru drugih međunarodnih trgovinskih sporazuma, posebno regionalnih ili bilateralnih sporazuma, u kojima treća zemlja ne surađuje kako je potrebno za dobro funkcioniranje postupka rješavanja sporova, na primjer ako odbije imenovati arbitra i ako ne postoji mehanizam za osiguranje funkcioniranja postupka rješavanja sporova u toj situaciji.

               (6)Zbog blokade u rješavanju sporova Unija neće moći provoditi međunarodne trgovinske sporazume. Stoga je primjereno proširiti područje primjene Uredbe (EU) br. 654/2014 na takve situacije.

               (7)U tu svrhu Unija bi trebala moći brzo suspendirati obveze u okviru međunarodnih trgovinskih sporazuma, uključujući regionalne ili bilateralne sporazume, ako ne može učinkovito primijeniti obvezujuće mehanizme za rješavanje sporova jer je treća zemlja to onemogućila.

               (8)Usto je primjereno utvrditi da bi, u skladu s obvezama Unije na temelju međunarodnog prava, ako se u tim situacijama poduzimaju mjere za ograničavanje trgovine s trećom zemljom takve mjere trebale biti razmjerne poništenju ili ograničenju koristi trgovinskih interesa Unije nastalom kao posljedica mjera te treće zemlje.

               (9)Konačno, klauzula o preispitivanju iz Uredbe (EU) br. 654/2014 trebala bi se obnoviti na još jedno petogodišnje razdoblje te bi trebala obuhvaćati primjenu predložene izmjene.

               (10)Uredbu (EU) br. 654/2014 trebalo bi stoga na odgovarajući način izmijeniti,

               DONIJELI SU OVU UREDBU:

               Članak 1.

               Uredba (EU) br. 654/2014 mijenja se kako slijedi:

               1.Članak 3. mijenja se kako slijedi:

               (a)umeće se sljedeća točka (aa):

               „(aa) ako se, nakon dostavljanja izvješća povjerenstva WTO-a kojim se u cijelosti ili djelomično podupire tužba koju je uložila Europska unija, žalbeni postupak na temelju članka 17. Dogovora o rješavanju sporova WTO-a ne može dovršiti i ako treća zemlja ne pristane na privremeni mehanizam za arbitražu u žalbenom postupku na temelju njegova članka 25.;”

               (b)umeće se sljedeća točka (bb):

               „(bb)u trgovinskim sporovima koji se odnose na druge međunarodne trgovinske sporazume, uključujući regionalne ili bilateralne sporazume, ako je donošenje odluke u sporovima onemogućeno jer treća zemlja ne poduzima mjere potrebne za funkcioniranje postupka njihova rješavanja;”

               2.U članku 4. stavku 2. dodaje se sljedeća točka (bb):

               „(bb)„ako se u situacijama iz članka 3. točke (aa) ili članka 3. točke (bb) poduzimaju mjere za ograničavanje trgovine s trećom zemljom, takve mjere trebaju biti razmjerne  poništenju ili ograničenju koristi trgovinskih interesa Unije nastalom kao posljedica mjera te treće zemlje;”

               3.Članak 10. mijenja se kako slijedi:

               (a)stavak 1. zamjenjuje se sljedećim:

               „Komisija najkasnije do 1. ožujka 2025. preispituje područje primjene ove Uredbe, posebno uzimajući u obzir izmjene područja primjene s učinkom od [datum stupanja na snagu ove Uredbe o izmjeni], mjere trgovinske politike koje se mogu donijeti kao i njezinu provedbu te o svojim nalazima izvješćuje Europski parlament i Vijeće.”

               (b)stavak 2. mijenja se kako slijedi:

               i.u stavku 2. prvom podstavku, prva rečenica zamjenjuje se sljedećim:

               „Komisija na temelju stavka 1. provodi preispitivanje kako bi predvidjela dodatne mjere trgovinske politike u okviru ove Uredbe kojima se suspendiraju koncesije ili druge obveze u području trgovine uslugama”.

               ii.briše se drugi podstavak.

               Članak 2.

               Ova Uredba stupa na snagu […] dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Uredba (EU) br. 654/2014 Europskog parlamenta i Vijeća od 15. svibnja 2014. o ostvarivanju prava Unije na primjenu i provedbu međunarodnih trgovinskih pravila i o izmjeni Uredbe Vijeća (EZ) br. 3286/94 o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (SL L 189, 27.6.2014., str. 50.).

                     (2)

                        Političke smjernice za sljedeću Europsku komisiju 2019.–2024.

                  https://ec.europa.eu/commission/sites/beta-political/files/political-guidelines-next-commission_hr.pdf

                     (3)

                        Mandatno pismo predsjednice von der Leyen od 1. prosinca 2019. upućeno povjereniku za trgovinu.

                     (4)

                        Postupak vodi veleposlanik Novog Zelanda Walker, sadašnji predsjednik Tijela WTO-a za rješavanje sporova.

                     (5)

                        Inicijativu je odobrilo Vijeće Europske unije 27. svibnja 2019. i 15. srpnja 2019. Europski parlament podržalo ju je rezolucijom od 28. studenoga 2019.

                     (6)

                        Vidjeti  International Law Commission, Draft Articles on Responsibility of States for Internationally Wrongful Acts (Nacrt članaka Komisije za međunarodno pravo o odgovornosti države za međunarodno protupravne čine), studeni 2001., Opća skupština, službeni zapisnik, pedeset peto zasjedanje, Dodatak br. 10 (A/56/10), poglavlje IV.E.1, poglavlje II. i posebno uvodna napomena 1.

                     (7)

                        Ibid, članak 50. stavak 2. točka (a).

                     (8)

                        Ibid, članak 55.

                     (9)

                        Ibid., članak 52. stavak 3. točka (b) i članak 52. stavak 3. te napomene 2., 8. i 9.

                     (10)

                        Uredba (EU) 2015/1843 Europskog parlamenta i Vijeća od 6. listopada 2015. o utvrđivanju postupaka Unije u području zajedničke trgovinske politike kako bi se osiguralo ostvarivanje prava Unije prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (kodificirani tekst) (SL L 272, 16.10.2015., str. 1.).

                     (11)

                        Uredba (EU) br. 654/2014 Europskog parlamenta i Vijeća od 15. svibnja 2014. o ostvarivanju prava Unije na primjenu i provedbu međunarodnih trgovinskih pravila i o izmjeni Uredbe Vijeća (EZ) br. 3286/94 o utvrđivanju postupaka Zajednice u području zajedničke trgovinske politike kako bi se osiguralo ostvarivanje prava Zajednice prema međunarodnim trgovinskim pravilima, posebno onima utvrđenima pod okriljem Svjetske trgovinske organizacije (SL L 189, 27.6.2014., str. 50.).


               EUROPSKA KOMISIJA
            Bruxelles, 7.1.2020.
            COM(2020) 1 final
            2020/0001(NLE)
            Prijedlog
            UREDBE VIJEĆA
            o raspodjeli ribolovnih mogućnosti na temelju Protokola o provedbi Sporazuma o partnerstvu u održivom ribarstvu između Europske unije i Republike Sejšela

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Na temelju odgovarajućih pregovaračkih smjernica
                     1
                   Komisija je provela pregovore s vladom Republike Sejšela (dalje u tekstu „Sejšeli”) s ciljem sklapanja, u ime Unije, novog Sporazuma o partnerstvu u održivom ribarstvu i Protokola o njegovoj provedbi. Pregovarači su po okončanju pregovora 22. listopada 2019. parafirali sporazum i protokol (za razdoblje 2020.–2026.). Novim se sporazumom stavlja izvan snage i zamjenjuje postojeći sporazum; sporazum obuhvaća razdoblje od šest godina od datuma početka privremene primjene utvrđenog u članku 15., to jest od datuma na koji su ga stranke potpisale, te se prešutno produljuje. Novi protokol obuhvaća razdoblje od šest godina od datuma početka privremene primjene utvrđenog u članku 15., to jest od datuma na koji su ga stranke potpisale.

               Novim se protokolom predviđaju ribolovne mogućnosti u sljedećim kategorijama:

               —
                     40 tunolovaca plivaričara,

               —
                     8 plovila s plutajućim parangalima,

               —
                     pomoćna plovila u skladu s relevantnim rezolucijama IOTC-a.

                  Potrebno je utvrditi način raspodjele tih ribolovnih mogućnosti među državama članicama.

               •Dosljednost s postojećim odredbama politike u određenom području

               Glavni je cilj novog sporazuma osigurati ažurirani okvir uzimajući u obzir prioritete reformirane zajedničke ribarstvene politike
                  2
                i njezine vanjske dimenzije, s ciljem nastavka i jačanja strateškog partnerstva u ribarstvu između Europske unije i Republike Sejšela.

               Cilj je protokola dodijeliti ribolovne mogućnosti plovilima Unije u sejšelskoj ribolovnoj zoni u skladu s najboljim raspoloživim znanstvenim savjetima te rezolucijama i preporukama Komisije za tunu u Indijskom oceanu (IOTC), u granicama raspoloživog viška. Komisija se, među ostalim, oslonila na rezultate evaluacije prethodnog sporazuma i protokola (za razdoblje 2014.–2020.) i preliminarne evaluacije mogućnosti sklapanja novog sporazuma i protokola. Obje evaluacije proveli su vanjski stručnjaci. Cilj je i poboljšati suradnju između Europske unije i Republike Sejšela radi promicanja održive ribarstvene politike i odgovornog iskorištavanja ribolovnih resursa u sejšelskoj ribolovnoj zoni i u Indijskom oceanu, u interesu obiju stranaka. Osim toga, ta će suradnja doprinijeti i promicanju dostojnih radnih uvjeta u obavljanju ribolovnih aktivnosti.

               •Dosljednost u odnosu na druge politike Unije

               Pregovori o novom sporazumu o partnerstvu u ribarstvu sa Sejšelima vode se u okviru vanjskog djelovanja Unije prema afričkim, karipskim i pacifičkim državama (države AKP-a), posebno uzimajući u obzir ciljeve Unije u pogledu poštovanja demokratskih načela i ljudskih prava.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Odabrana pravna osnova jest članak 43. stavak 3. Ugovora o funkcioniranju Europske unije, kojim je utvrđeno da Vijeće, na prijedlog Komisije, donosi odluku o raspodjeli ribolovnih mogućnosti.

               •Supsidijarnost (za neisključivu nadležnost)

               Prijedlog je u isključivoj nadležnosti Unije.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Tijekom ex post i ex ante evaluacija provedeno je savjetovanje s dionicima o mogućem novom sporazumu o partnerstvu u održivom ribarstvu i protokolu o njegovoj provedbi između Unije i Sejšela. Na tehničkim sastancima provedeno je i savjetovanje sa stručnjacima iz država članica i iz sektora. Ta su savjetovanja dovela do zaključka da bi sklapanje novog sporazuma o partnerstvu u održivom ribarstvu i protokola o njegovoj provedbi bilo u interesu Unije i Sejšela.

               •Savjetovanja s dionicima

                  U okviru evaluacije provedeno je savjetovanje s državama članicama, predstavnicima industrije, međunarodnim organizacijama civilnog društva te sejšelskom upravom ribarstva i civilnim društvom. Savjetovanja su održana i u okviru Savjetodavnog vijeća za otvoreno more, posebno na njegovu sastanku 27. ožujka 2019.

               •Prikupljanje i primjena stručnog znanja

               U skladu s člankom 31. stavkom 10. Uredbe o zajedničkoj ribarstvenoj politici Komisija je ex ante i ex post evaluaciju povjerila neovisnom konzultantu.

               4.UTJECAJ NA PRORAČUN

               Nacrt Uredbe nema utjecaj na proračun Unije

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

               Ovaj se postupak pokreće istodobno s postupcima povezanima s Odlukom Vijeća o potpisivanju, u ime Unije, i privremenoj primjeni Sporazuma o partnerstvu u održivom ribarstvu između Europske unije i Republike Sejšela i Protokola o njegovoj provedbi te s Odlukom Vijeća o njihovu sklapanju. Ova Uredba počinje se primjenjivati čim ribolovne aktivnosti u okviru Sporazuma budu moguće, to jest na datum početka privremene primjene Protokola.

               2020/0001 (NLE)

               Prijedlog

               UREDBE VIJEĆA

               o raspodjeli ribolovnih mogućnosti na temelju Protokola o provedbi Sporazuma o partnerstvu u održivom ribarstvu između Europske unije i Republike Sejšela

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               (1)Komisija je u ime Europske unije u pregovorima dogovorila novi sporazum o partnerstvu u održivom ribarstvu između Europske unije i Republike Sejšela („Sporazum o partnerstvu”) te novi protokol o provedbi uz Sporazum o partnerstvu („Protokol”).

               (2)Sporazum o partnerstvu i Protokol parafirani su po okončanju pregovora 22. listopada 2019.

               (3)Sporazumom o partnerstvu stavlja se izvan snage važeći Sporazum o partnerstvu u ribarstvu (FPA) između Europske unije i Sejšela koji je stupio na snagu 2. studenoga 2007.

               (4)U skladu s Odlukom Vijeća 2019/...
                  3
                novi Sporazum o partnerstvu i Protokol potpisani su ... [unijeti datum potpisivanja], podložno njihovu kasnijem sklapanju.

               (5)Ribolovne mogućnosti predviđene Protokolom trebalo bi raspodijeliti među državama članicama za cjelokupno razdoblje primjene Protokola.

               (6)Hitnost tih mjera povezana je s gospodarskom važnosti ribolovnih aktivnosti u sejšelskoj ribolovnoj zoni za Uniju i potrebu za što kraćim prekidom takvih aktivnosti.

               (7)Protokol će se privremeno primjenjivati od datuma njegova potpisivanja kako bi plovila Unije mogla kontinuirano obavljati ribolovne aktivnosti. Ova bi se Uredba stoga trebala primjenjivati od istog dana,

               DONIJELO JE OVU UREDBU:

               Članak 1.

               Ribolovne mogućnosti utvrđene Protokolom o provedbi Sporazuma o partnerstvu u održivom ribarstvu između Europske unije i Republike Sejšela raspodjeljuju se među državama članicama kako slijedi:

               (a)tunolovci plivaričari:

               Španjolska:

                     [22]
                     plovila,

                            Francuska:

                     [16]
                     plovila,

                            Italija:

                     [2]
                     plovila;

               (b)plovila za ribolov s plutajućim parangalima:

               Španjolska:

                     [2]
                     plovila,

                            Francuska:

                     [4]
                     plovila,

               Portugal:

                     [2]
                     plovila.

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od dana potpisivanja Protokola.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Smjernice donesene na sastanku Vijeća za poljoprivredu i ribarstvo 15. srpnja 2019.

                     (2)

                        SL 354, 28.12.2013., str. 22.

                     (3)

                        Odluka Vijeća (EU) 2019/…, … 2019. od … (SL C , , str. ).